Lubuw na bnkisan Tayal

Lubuw na bnkisan Tayal (泰雅傳統樂器口簧琴) 

kwara iyik na y’aya kryanan lubuw bnkisan ita Tayal, lubuw na Tayal kwe ga s’yaba ci cntman, nanak na mwah tmwang pn’as ita, ro maki nanak na ptyaga, yani ha’iy maha: nya p’aras ’oyat, pkita nglung na inlungan baley, mwah shelow lungan ro pkita ssli’an na sli’ sa’ing mrkyas. knahun gaga na kbaley ta lubuw na Tayal kwe ga musa ta ba’un pisa kwas nya tlubuw, ro ba’un maha nya m’ubuy utux bbwan na inu ?….,. knahun pnung ta hkuy tnbugan lubuw kwe ga, nya p’iyu snrhuw ke na bnkisan, nya pkita msli’an naha, tmwang pn’as, mhyapas, myimu mtux na lungan ro kwara in’yanux ta. nya kra’an tipik y’aya lubuw na Tayal, mkal naha cyoli ga siga ksobih ha’iy, ro musa thyayan maki yow nya tlbugan ta mkal na lubuw kwe.

baley khu’ na klayan ta lubuw kwe ga kahul ruma, hmtiy iyat ga hma’uy nya ga ml’ung, gaga na tlbugan lubuw kwe ga skapah ro ssobih syow na ngowa, ro ptwang ppusan suna , knahun ngowa mhut hngya’an hkuy nya, mexi ’ba ga ming ta cra’an ta lubuw kwe, ro kahul thoyey ta pskluw ’ba llow snyux ro sklgan snyuw mwah piyiy ml’ung haca ro musa shngiyang kya lubuw haca, twangan ta mirey lubuw mexi ’ba ta ro, knahun prayan na lubuw kwe, skbaley pn’iyuwan na hkuy nya ro hngya’an nya, kwara gaga tlbugan ta lubuw kwe ga k’yihul ci ha’iy sklgan la. klayan ta lubuw twangan ml’ung na lubuw be’ux hiya ga, piyux ci ha’iy tlbugan ta, nanak mtama ta tlubuw, mc’rux ta tlubuw laga, kruma tlubuw ta ga mtyugiy ta uy. ppiyan na tlubuw ta lubuw hiya ga hmkuw kntari ro msromul ha’iy hwinuk ta , ro miyiy hi, ro p’yugan mskotung sa’ing kakey nya.

kwara lubuw na Tayal hiya ga maki lubuw totaw, lubuw be’ux, ro maki piyux cnyan ml’ung hma’uy nya uy, hngya’an na hkuy nya ga ptna’ payat hkuy na owas bnkisan na Tayal, knita mnanak na ppcba’ owas Kuzosawa, hiya ga cyoli’ Nipun, maki iyik biru bniru nya kya, lubuw na cyoli’ bih llyung Klesan ga maki kwara, aring maki utux hma’uy ro beta lubuw pyima, beta micu laga, lubuw knblayan ga wa mbhuyow beta pitu hma’uy, spat hma’uy, kwe ga piyang ci na btiyux y’aya cinbwanan, kahun lubuw na Tayal kwe ga thyayan pkita puying tninun na Tayal ro hiya ga piyang na btiyux Tayal baley, maki ci yow nya skwan ta khu’ gaga na Tayal ro rrugan ta m’ubuy y’aya kryanan na lubuw Tayal kwe.

cinkhulan sa knita’ sa brbiru’
Encyclopedia of Taiwan
zyuwaw na:Squliq Atayal